Boek: Dis MY boek!Wat is die beste manier om ŉ boek te lees as jy ŉ kameelperd is? Kerneels die kameelperd is baie opgewonde toe hy ŉ boek in die veld optel. “Ek is mal oor boeke!” roep hy uit. Maar elke keer as hy die boek probeer lees, word hy deur sy dieremaats gepla. Hulle wil almal vir hom voorsê hoe jy eintlik veronderstel is om ŉ boek te lees. Moet jy plat op jou maag lê soos ŉ krokodil, op een been staan soos ŉ flamink, of selfs onderstebo hang en heen en weer swaai soos ŉ apie? Kerneels het genoeg gehad en stap vies weg… maar kort voor lank ontdek hy die heel beste manier om ŉ boek te lees – saam met al sy dieremaats! ŉ Bekoorlike prenteboek oor die vreugde van lees – en hoe om boeke op jou eie manier te geniet! Oor die outeur en illustreerder Fabi Santiago is in Rio de Janeiro, Brasilië, gebore en maak al prentjies vandat sy kan onthou. Nadat sy kuns en ontwerp gestudeer het, het Fabi op reis gegaan en die M.A.-graad in Kinderboekillustrasie aan die Cambridge-kunsskool ontdek, waar sy in 2014 gegradueer het. Fabi se illustrasies is vol beweging en beperkte helder kleure. Sy werk met die hand en haar gunstelingmedium is sifdrukkuns. Sy hou van die buitelewe, fietsry, dans en die teater, en dit alles dien as inspirasie vir haar stories. Die boek is vertaal deur Jaco Jacobs. Uitgewer: Lapa Uitgewers Prys: R150,00* *Prys onderhewig aan verandering Koop die boek by Graffiti Boeke